钦定古今图书集成/理学汇编/学行典/第293卷 > 易经 > 《泰卦》
## 钦定古今图书集成/理学汇编/学行典/第293卷 > 易经 > 《泰卦》

《泰》：“小往大来，吉，亨。”

〈程传〉“小”，谓阴。“大”，谓阳。往，往之于外也。“来”，来居于内也。阳为君子，阴为小人。君子来处于内，小人往处于外，是君子得位，小人在下，天下之《泰》也。《泰》之道吉而且亨也。

《彖》曰：“泰，小往大来，吉亨”，则是天地交而万物通也，上
下交而其志同也。

〈程传〉“小往大来”、阴往而阳来也。则是天地阴阳之气相交，而万物得遂其通《泰》也。在人则上下之情交通，而其志意同也。

内阳而外阴、内健而外顺、内君子而外小人。君子道
长、小人道消也。

〈大全〉朱子曰：“《易》之阴阳，以天地自然之气论之，则不可相无。以君子小人之象言之，则圣人之意，未尝不欲天下之尽为君子而旡小人也。论阴阳各有一半，圣人于泰否，只为阳说道理。看来圣人出来做，须有一个道理，使得天下皆为君子。世间人多言君子小人常相半，不可太去治他，急迫之却为害。不然，如舜汤举”皋陶伊尹“不仁者远”，自是小人皆不敢为非，被君子夹持得皆革面做好人了。